Celkový plánovaný rozpočet na program COSME v rokoch 2014 – 2020 (sedem rokov) je 2,3 miliardy EUR vrátane administratívnych nákladov. Finančné záväzky sa plánujú do roku 2020 (posledný rok programu) postupne zvyšovať. Na každý rok je schválený ročný pracovný program so sprievodnými podpornými opatreniami.

V prieskume SAFE sa zhromažďujú informácie o finančnej situácii, potrebách financovania, prístupe k financovaniu a očakávaniach MSP. Výsledky sa uverejňujú online a môžu ich využiť členské štáty, analytici, akademická obec a ďalší. V roku 2017 sa do prieskumu zapojilo celkovo 17 532 spoločností v 34 krajinách a v roku 2018 to bolo 17 848 spoločností v 36 krajinách.

Do konca roka 2018 bolo podpísaných 117 dohôd o záruke s 93 finančnými sprostredkovateľmi (23 nových dohôd podpísaných v roku 2017, 24 v roku 2018) v 28 krajinách (24 krajín EÚ a štyri tretie krajiny) za celkovo 1,2 miliardy EUR a nástroj LGF už poskytol približne 22,8 miliardy EUR 414 739 MSP v 27 krajinách. V prípade 117 operácií podpísaných do konca roka 2018 sa očakáva sprístupnenie viac ako 36 miliárd EUR pre MSP.

Viac ako 400 MSP už využilo služby súvisiace s predbežnou diagnostikou duševného vlastníctva a so zlepšovaním prístupu inovatívnych MSP v EÚ k patentovej ochrane prostredníctvom projektu IPA4SME. Jednou takou službou je bezplatná predbežná diagnostika duševného vlastníctva overeným odborníkom na duševné vlastníctvo, ktorý poskytne personalizovanú správu o obchodnej stratégii týkajúcej sa duševného vlastníctva a odporúčania o tom, ako účinne a bezpečne využiť aktíva. Táto služba je dostupná pre MSP registrované v Rakúsku, Dánsku, vo Francúzsku, v Nemecku, Grécku, Írsku, Taliansku, Lotyšsku, Holandsku, Španielsku a vo Švédsku. Približne 90 % MSP, ktoré túto službu využili, sa vyjadrilo, že správa o predbežnej diagnostike duševného vlastníctva je užitočným zdrojom na vymedzenie a vykonávanie stratégie ochrany a zhodnocovania práv duševného vlastníctva, a viac ako 90 % sa vyjadrilo, že by túto službu odporučilo ďalším inovatívnym MSP.

Zámerom programu je aj zlepšenie spolupráce, vytvárania sietí a učenia sa medzi klastrovými organizáciami a ich členmi s cieľom zvýšiť profesionalitu špecializovaných služieb a služieb šitých na mieru na podporu podnikania, ktoré sa poskytujú MSP alebo sa na ne sústreďujú. Pomôže to posilniť putá medzi regiónmi a odvetviami s cieľom umožniť udržateľné, medziregionálne partnerstvá a strategickú spoluprácu v špecializovaných oblastiach, ktoré súvisia s modernizáciou priemyslu a so zlepšovaním podnikateľského prostredia.

Keďže verejný sektor môže hrať významnú úlohu pri pomáhaní spoločnostiam – najmä MSP – nájsť zákazníkov pre svoje inovatívne výrobky a služby, spolufinancované projekty by mali významne zvýšiť podiel európskych MSP, ktoré majú prístup k verejnému obstarávaniu inovácií EÚ. Mali by takisto pomôcť zvýšiť povedomie o výhodách obstarávania inovácií pre neustále rastúce množstvo verejných obstarávateľov. Dve platné dohody o grante začali platiť 16. januára 2020 a budú platiť 40 resp. 42 mesiacov.

Umelá inteligencia: kritické priemyselné uplatnenia

Cieľom tohto projektu je identifikovať optimálnu kombináciu opatrení priemyselnej politiky (obchodné, finančné, investičné atď.), aby sa umožnil vývoj a zavádzanie využívania umelej inteligencie a napokon aj finančný prínos pre európske MSP. Mal dosah na viac príslušných zainteresovaných strán, než sa očakávalo, napríklad zvýšením počtu účastníkov záverečnej konferencie (v Bruseli 18. – 19. februára 2020) zo 100 na 190 (pričom registrácií bolo viac ako 300) s nulovým vplyvom na rozpočet. Tri správy o projektoch sú dostupné tu:

→ Analýza trhu, kritické uplatnenia umelej inteligencie a zavádzanie

→ Možné scenáre

→ Politické opatrenia a odporúčania

Cestovný ruch

Výzva na predloženie návrhov na podporu tematicky zameraného cestovného ruchu a využitie súvislostí medzi cestovným ruchom a kultúrnymi a kreatívnymi odvetviami vyústila do spolufinancovania siedmich projektov. Tieto projekty čelili výzvam súvisiacim s krízou spôsobenou pandémiou COVID-19, ktorá vždy viedla k zmenám a odchýlkam. Výkonná agentúra je v neustálom kontakte s partnermi projektu a uľahčila prispôsobenie (kde to bolo realistické a možné). Koordinátori predložia záverečné správy na konci obdobia spolufinancovania.

Zúčastnené MSP rozšírili svoje podnikateľské činnosti a niektoré podniky využili svoje digitálne zručnosti na výrobu výrobkov súvisiacich s cieľmi konkrétnych projektov (napríklad gamifikácia v TRAMES a MEDRYDIVE a dotyková technológia v EU UNESCO4ALL TOUR). – projekt TRACES zaujal spoločnosti v ďalších kandidátskych mestách (napr. Oulo, Fínsko), – v rámci projektu Fishfest sa vytvorili špecifické produkty cestovného ruchu v úzko špecializovaných oblastiach, – v projekte MAPPAE vznikli cesty ponúkajúce zážitok pre viacero zmyslov v spojitosti s liečivými a aromatickými rastlinami, vôňami a parfumami; – prínosom projektu CHARM je sprievodca po málo známych, ale malebných a príťažlivých dedinách Európy v záujme zabezpečenia udržateľného cestovného ruchu.

2.4Cieľ D: Podpora podnikania a podnikateľskej kultúry

V nariadení o programe COSME sa uvádza, že na podporu podnikania a podnikateľskej kultúry by sa malo vyčleniť 2,5 % celkového rozpočtu.

V roku 2018 sa na tento cieľ pridelilo 12 miliónov EUR.

Siete sociálnych inovácií pre sociálne podnikanie

Tento projekt bol zameraný na úlohu sociálnych sietí pri propagovaní sociálneho podnikania a pomohol sociálnym podnikateľom získať prístup k financiám. Bol mierne upravený v súlade s prioritami novej Komisie a z dôvodu krízy spôsobenej pandémiou COVID-19, aby sa ním lepšie riešili aspekty sociálneho hospodárstva obnovy. Výsledky projektu: 12 návrhov dokumentov od uznávaných akademických pracovníkov v oblasti medzinárodného sociálneho hospodárstva, príspevok do akčného plánu v oblasti sociálneho hospodárstva, ktorý má Komisia prijať v druhej polovici roku 2021, veľká virtuálna sieť akademických pracovníkov, sociálnych podnikateľov, poskytovateľov rizikového kapitálu, tvorcov politík a odborníkov v celej Európe a vedecká konferencia týkajúca sa sociálneho hospodárstva (24. – 25. november 2020) spojená so samitom o európskom sociálnom hospodárstve.

Komisia takisto podporuje zohľadňovanie sociálnych aspektov pri verejnom obstarávaní prostredníctvom opatrenia týkajúceho sa zhromažďovania osvedčených postupov a zvyšovania povedomia o sociálne zodpovednom verejnom obstarávaní a projektu na podporu zohľadňovania sociálnych aspektov pri postupoch verejného obstarávania v prípade podnikov sociálneho hospodárstva. Súbor vo formáte PDF s 22 príkladmi osvedčených postupov z 12 krajín EÚ je možné stiahnuť tu: Buying for social impact - Good practice from around the EU (Obstarávanie so sociálnym vplyvom – osvedčené postupy z celej EÚ) .

Erasmus pre mladých podnikateľov

Táto schéma umožňuje potenciálnemu alebo novému podnikateľovi spolupracovať so skúseným podnikateľom v inej krajine, ktorá sa zúčastňuje na programe COSME. V rokoch 2017 – 2018 sa uskutočnilo 32 projektov (prostredníctvom desiatich špecifických dohôd o grante a dvoch výziev na predloženie návrhov), v rámci ktorých 1 000 až 1 500 nových podnikateľov nadviazalo kontakt so skúsenejšími podnikateľmi. Výmeny boli úspešné podľa viac ako 90 % účastníkov. Pozri príbehy o úspechu a vyjadrenia na adrese: www.erasmus-entrepreneurs.eu .